Covid-19: Onsekerheid moet jou nie verder in die skuld dompel nie - Corona Krisissentrum
Tuis / COVID-19 / Covid-19: Onsekerheid moet jou nie verder in die skuld dompel nie
Covid-19: Onsekerheid moet jou nie verder in die skuld dompel nie
Van Suid-Afrika se grootste handelsbanke het aangekondig dat hulle verbruikers wat reeds óf nog finansieel gaan swaarkry weens Covid-19, op alle moontlike maniere sal probeer bystaan.
Die regering en sakesektor kyk ook na moontlikhede om die ekonomiese impak wat die uitbreking tot gevolg kan hê, te beperk.
Talle Suid-Afrikaners leef egter in vrees weens die verspreiding van die virus en die ongekende bedreiging wat dit vir die land en die res van die wêreld inhou. Dit het onder meer tot paniek-aankope gelei.
Die Nasionale Kredietreguleerder (NKR) het verbruikers gemaan om met versigtigheid en selfbeheersing te werk te gaan as hulle in hierdie tyd geld spandeer.
Nomsa Motshegare, uitvoerende hoof van die NKR, het gesê verbruikers moet verantwoordelike finansiële besluite neem. "Verbruikers moet onthou dat krediet teen 'n koste kom en dat krediet weer terugbetaal moet word."
Motshegare het verbruikers wat finansieel benoud is ook aangeraai om proaktief te wees om hul finansies en skuld te hanteer. "Verbruikers word aangeraai om nie hul skuld te ignoreer nie, maar om hul kredietverskaffers te kontak. Verbruikers kan 'n skuldberader vra vir verdere hulp indien hulle te veel skuld het."
Benay Sager, bedryfshoof van die skuldberadingsgroep DebtBusters, benadruk dat mense weens onsekerheid nie hulself dieper in die skuld moet dompel nie.
"Mense reageer uiteraard anders. Sommige mense gaan voort met hul normale gang van sake en stel hulself en ander moontlik in gevaar, terwyl ander 'n beleg-mentaliteit het en paniek-aankope doen om voedsel, skoonmaak- en higiëneprodukte en medikasie op te gaar."
Volgens Sager wys die verskillende reaksie egter die onsekere tye waarin ons is. Hy sê onsekerheid veroorsaak dat mense kwesbaar voel en hulle buitengewoon laat optree. Dit sluit finansiële besluite in. "Mense in sekere sektore is uiteraard bekommerd dat hulle hul werk of inkomste kan verloor. Daar kan ook 'n moeilike tyd vir kleinsakeondernemings in die volgende paar maande voorlê."
Sommige banke het reeds aangekondig dat hulle hul kliënte sal help met 'n sogenaamde 'betaalvakansie'. Sager beklemtoon dat verbruikers egter eers met finansiële instellings kontak moet maak voor hulle net besluit om maandelikse terugbetalings oor te slaan.
"Dit is nie net kontrakbreuk nie maar kan ook jou kredietgradering beïnvloed. Dit kan tot gevolg hê dat jy in die toekoms kan sukkel om geld te leen en in dié onsekere tye is dit nie 'n goeie posisie om in te wees nie."
Sager sê dit kan dalk nou aanloklik wees om geld te leen in die hoop dat dit tot 'n 'betaalvakansie' kan lei. "As jy reeds skuld het en meer geld leen omdat jy glo dat uitleners een of ander vorm van 'n betaalvakansie gaan gee, is jy in effek besig om net dieper in die skuld te kom.
As jy sukkel om jou maandelikse terugbetalings te doen, moet jy so gou as moontlik hulp kry. "As jy reeds sukkel om skuld terug te betaal, sal 'n reeds onvoorspelbare situasie net moeiliker wees om te navigeer."